Եվ որպես իրեն արդարացրած ղեկավար հայատյացության գործում, նրան վստահեցին ավելի կարեւոր գործ, ադրբեջանական բոլոր շրջաններից հայերին խորհրդային «ղեկավար» ձեռքով քշելուց հետո, լինել, այսպես կոչված, կազմկոմիտեի նախագահ Արցախում։ Ադրբեջանի կառավարության կամակատար ուժերը միաժամանակ ուզում էին որեւէ առիթ ունենալ՝ ցույց տալու թուրքերին, թե տեսեք, ձեզ վարձահատույց ենք լինում Արցախում մարդկանց կոտորելով... Այսքանից հետո, ինչպես Ադրբեջանի Գերագույն խորհրդի նախագահ Կաֆարովան է ասում, մնում է իրենց` ադրբեջանցիների անելիքը։ Անելիքը՝ այսինքն Արցախը հայերից մաքրելը, որի համար ե՛ւ զորքն է պատրաստ, ե՛ւ զենքը, ե՛ւ ղեկավարությունը։ Ուրեմն, թուրքերի քաղաքականությունը սա է՝ որոշման անունը տալ, բայց անել միայն այն, ինչը իրենց ձեռնտու է։ Արցախի ժողովրդագրական քարտեզի շուտափույթ փոփոխման համար ծրագիր ունեն ադրբեջանցիները, որի մասին հատուկ նշում է Ադրբեջանի արդարադատության նախարար Ա.Ս. Օրուջեւը. աշխատանքների արդյունավետության ու արագացման համար հարկավոր է, բանակի զորքերի հետ, ԼՂԻՄ-ում ակտիվացնել եւ հանրապետության ներքին գործերի մինիստրության ուժերը (խոսքը ղաչաղների մասին է - Վ.Հ.)։